Un botoșănean care cel mai probabil se credea om lup și încerca să muște pe toată lumea, a fost prins de polițiștii locali, încătușat, și dus direct la secția de psihiatrie a Spitalului Județean de la Botoșani.

La două zile după Luna Nouă de pe 24 ianuarie, ieri, la orele 17:30, în timp ce se aflau în misiune de patrulare, echipajul mobil din cadrul Poliţiei Locale, serviciul Ordine şi Linişte Publică, a fost sesizat prin intermediul apelului de urgenţă 112, pentru a interveni pentru identificarea şi reţinerea unei persoane de sex masculin, autor a mai multor fapte de agresiune.

Polițiștii au fost sesizați că botoșăneanul a distrus mai multe accesorii și ornamentele a unor autovehicule și a furat doua jante auto, după care a tulburat ordinea şi liniştea publică în zona Cornişa – Dedeman.

Intervenţia operativă a poliţiştilor locali a făcut posibilă identificarea şi reţinerea numitului P.C., în vârsta de 67 ani, din Botoşani, în zona bazinului de înot din cadrul zonei de agrement Cornişa, care, aflat sub influenţa băuturilor alcoolice, se manifesta violent şi încerca să muşte pe cine se apropia de el.

“În acest sens a fost luată măsura legală de încătuşare, iar prin intermediul unui echipaj „SMURD” a fost condus la spitalul de psihiatrie Botoşani”, au explicat polițiștii locali de la Botoșani.